

**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И**

**ДО СЪВЕТА**

**относно упражняването на правомощието за приемане на делегирани актове, предоставено на Комисията по силата на Директива № 2013/55/ЕС на Европейския парламент и на Съвета от 20 ноември 2013 г. за изменение на Директива 2005/36/ЕО относно признаването на професионалните квалификации и на Регламент (ЕС) № 1024/2012 относно административно сътрудничество посредством Информационната система за вътрешния пазар („Регламент за ИСВП“)**

**1.**  **ВЪВЕДЕНИЕ**

Директива 2005/36/ЕО на Европейския парламент и на Съвета от 7 септември 2005 година относно признаването на професионалните квалификации[[1]](#footnote-1) консолидира режима на взаимно признаване, който се основаваше на 15 директиви.

В съобщението си от 27 октомври 2011 г.[[2]](#footnote-2) Комисията посочи необходимостта от модернизиране на правото на Съюза в тази област. Това доведе до приемането на Директива 2013/55/ЕС[[3]](#footnote-3) на 20 ноември 2013 г.

За постигането на целите си Директива 2013/55/ЕС за изменение на Директива 2005/36/ЕО предоставя на Комисията правомощието да приема делегирани актове по редица въпроси, изброени в член 57в, параграф 2 от Директива 2005/36/ЕО („Директивата“) и при спазване на условията, предвидени в същия член, в съответствие с член 290 от ДФЕС.

**2.**  **ПРАВНО ОСНОВАНИЕ**

С член 57в, параграф 2 от Директива 2005/36/ЕО, изменена с Директива 2013/55/ЕС се предоставят правомощия на Комисията да приема делегирани актове във връзка с въпросите, изброени там, за срок от пет години, считано от 17 януари 2014 г. Освен това с него Комисията се задължава да изготвя доклад относно делегирането на правомощия най-късно девет месеца преди изтичането на петгодишния срок.

Делегирането на правомощия се продължава мълчаливо за срокове от пет години, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.

Правомощията да приема делегирани актове се предоставят на Комисията при условията, предвидени в член 57в от Директива 2005/36/ЕО, изменена с Директива 2013/55/ЕС. Европейският парламент или Съветът могат да ги оттеглят по всяко време.

С член 57в, параграф 2 от Директива 2005/36/ЕО, изменена с Директива 2013/55/ЕС, Комисията се оправомощава да приема делегирани актове, по-специално, относно следните въпроси:

1. актуализиране на наименования на официални удостоверения за квалификация и, при необходимост, на органа, който издава посоченото удостоверение, свидетелството, което го придружава и съответната професионална квалификация, посочени в точки 5.1.1 до 5.1.4, 5.2.2, 5.3.2, 5.3.3, 5.4.2, 5.5.2, 5.6.2 и 5.7.1 от приложение V;
2. актуализиране на минималните изисквания за обучение, определени в Директивата за шест професии;
3. установяване на общи рамки за обучение или на общи изпити за обучението.

След приемането на делегиран акт Комисията веднага го нотифицира едновременно на Европейския парламент и на Съвета (член 57в, параграф 4 от Директива 2005/36/ЕО, изменена с Директива 2013/55/ЕС).

Съгласно член 57в, параграф 5 от Директива 2005/36/ЕО, изменена с Директива 2013/55/ЕС, делегиран акт влиза в сила единствено ако нито Европейският парламент, нито Съветът не са представили възражения в срок от два месеца след нотифицирането на същия акт на Европейския парламент и на Съвета, или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок може да се удължи с два месеца по инициатива на Европейския парламент или на Съвета.

**3.** **УПРАЖНЯВАНЕ НА ДЕЛЕГИРАНОТО ПРАВОМОЩИЕ**

**3.1 Вече приети делегирани актове**

Комисията е упражнила следните делегирани правомощия по време на референтния период:

Въз основа на член 21а, параграф 4 от Директива 2005/36/ЕО, изменена с Директива 2013/55/ЕС, са приети две делегирани решения на Комисията, за изменение на приложение V към Директива 2005/36/ЕО по отношение на удостоверенията за професионална квалификация (вж. точка 2.а) по-горе).

Първото делегирано решение за изменение на приложение V за включване на измененията на националните дипломи в секторните професии, което държавите членки съобщиха на Комисията, беше прието на 13 януари 2016 г.[[4]](#footnote-4), а второто делегирано решение беше прието на 1 декември 2017 г.[[5]](#footnote-5)

**3.2 Консултации преди приемането на актовете**

В съответствие с поетите ангажименти в Междуинституционалното споразумение за по-добро законотворчество[[6]](#footnote-6), при подготовката на делегирани актове Комисията проведе консултации с експерти, определени от държавите членки и съответните заинтересовани страни, чрез специални редовни срещи на експерти и писмени консултации.

Експертната група, която участваше в подготовката на делегирани актове, беше групата от координатори за признаване на професионални квалификации, създадена с Решение на Комисията от 19 март 2007 г.[[7]](#footnote-7). Направените по време на консултациите бележки бяха взети под внимание при оформянето на окончателните версии на делегираните актове.

Документите, относими към упоменатите консултации, бяха предадени едновременно на Европейския парламент и на Съвета, като и двете институции имаха възможност да изпратят експерти, които да присъстват на заседанията на експертната група.

**3.3 Липса на възражения срещу делегираните актове**

В съответствие с член 57в, параграф 5 от Директива 2005/36/ЕО, изменена с Директива 2013/55/ЕС, Европейският парламент или Съветът могат да възразят срещу делегиран акт в срок от два месеца от датата на нотифицирането му, като срокът може да бъде удължен с още два месеца по инициатива на Европейския парламент или на Съвета. Ако в рамките на този срок Европейският парламент или Съветът възрази срещу делегиран акт, той не влиза в сила.

Нито Европейският парламент, нито Съветът не са повдигнали възражения срещу който и да било от делегираните актове, посочени в точка 3.1. по-горе, и вследствие на това делегираните актове бяха публикувани и влязоха в сила в края на срока за възражения.

**3.4 Възможни бъдещи делегирани актове**

Бъдещите делегирани актове ще трябва да бъдат одобрявани редовно въз основа на член 21а, параграф 4, с оглед изменение на приложение V към Директива 2005/36/ЕО по отношение на удостоверенията за професионални квалификации. Понастоящем службите на Комисията изготвят третото делегирано решение.

Освен това службите на Комисията работят по евентуален делегиран регламент за установяване на общ изпит за обучението за ски инструктори по член 49б от директивата.

**4.**  **ЗАКЛЮЧЕНИЕ**

Комисията счита, че е упражнила предоставените ѝ делегирани правомощия в рамките на член 57в, параграф 5 от Директива 2005/36/ЕО, изменена с Директива 2013/55/ЕС и в съответствие с условията по същия член. Комисията счита, че е необходимо да се разширят правомощията, тъй като в бъдеще ще бъдат необходими делегирани актове за изменение, наред с другото, на приложение V към Директива 2005/36/ЕО по отношение на удостоверенията за професионални квалификации. С настоящия доклад Комисията изпълнява задължението за докладване съгласно член 57в, параграф 2 от Директива 2005/36/ЕО, изменена с Директива 2013/55/ЕС. Комисията приканва Европейския парламент и Съвета да вземат под внимание настоящия доклад.

1. ОВ L 255, 30.9.2005 г., стр. 22. [↑](#footnote-ref-1)
2. Акт за единния пазар, Дванадесет лоста за насърчаване на растежа и укрепване на доверието, „Заедно за нов тип икономически растеж“, COM(2011) 206 окончателен. [↑](#footnote-ref-2)
3. ОВ L 354, 28.12.2013 г., стр. 132. [↑](#footnote-ref-3)
4. ОВ L 134, 24.5.2016 г., стр. 135. [↑](#footnote-ref-4)
5. ОВ L 317, 1.12.2017 г., стр. 119. [↑](#footnote-ref-5)
6. ОВ L 123, 12.5.2016 г. [↑](#footnote-ref-6)
7. ОВ L 79, 20.3.2007 г., стр. 38. [↑](#footnote-ref-7)